als_Latn dik_Latn sag_Latn
Qeveria Mustafa si Qeveria Thaçi
Visar Ymeri thotë se 100 ditëshi i Qeverisë Mustafa është vazhdimësi e ndërtimit të Republikës Qeveritare.
Politiko
E Premte, 20 Mars 2015 | 15:08
0 Komente.
Visar Ymeri ka deklaruar se Qeveria Mustafa që në fillim ka dëshmuar se do të jetë njësoj si Qeveria Thaçi.
Këto komente, Lideri i Vetëvendosjes i ka bërë në një konferencë për media, në të cilën ka folur për 100 ditët e para të Qeverisë së Koalicionit PDK-LDK.
“Kjo Qeveri ishte votuar më 9 dhjetor të vitit të kaluar pa ua dhënë mundësinë deputetëve që të diskutojnë për ministrat e prezantuar për herë të parë atë ditë dhe pa pasur fare program në të shkruar me të cilin do të duhej të zotohej kryeministri dhe qeveria që e kërkonte votën”.
“Që në fillim kjo qeveri dëshmoi se do të jetë sikur ajo e shkuara, duke nënshkruar marrëveshjen një ditë para themelimit, në mes dy partive, e ku ato ishin dakorduar që ta vazhdojnë kapjen e shtetit, përveç se tash do ta ndanin këtë kapje mes dy subjekteve të koalicionit, duke u zotuar në pikën 8 të saj që t’ia nënshtrojnë të gjitha pozitat e themeluara nga Qeveria dhe Kuvendi parimit të ndarjes së barabartë”.
“Përveç kësaj, ishin dakorduar që ta instrumentalizojnë Kuvendin e Republikës, duke ua ndaluar deputetëve të tyre të jenë deputetë dhe duke insistuar që këta t’i shërbejnë qeverisë dhe jo qytetarëve. Kështu nisi së ndërtuari Republika Qeveritare. Së pari si planprogram për t’u zbatuar pastaj në praktikë”, ka thënë Ymeri.
Ai ka shtuar se marrëveshja shtesë e koalicionit me Listën Serbe e portretizon Kosovën si dy njësi dhe zotohet se do ta ndërtojë këtë dyzim. Këtë ai e ilustroi me shembujt si marrëveshjen për themelimin e Asociacionit të Komunave me Shumicë Serbe, dakordimin për tretman të veçantë gjatë procesit të privatizimit në valët e ardhshme në komunat me shumicë serbe, përqendrimin vetëm në kthimin e serbëve pa e përmendur fare po ashtu kthimin e shqiptarëve nëpër pronat e tyre.
Duke folur për buxhetin, Ymeri ka vlerësuar se ai nuk adreson asnjë nga problemet akute te Kosovës, njëjtë edhe ai i parashikuar për 2016 dhe 2017.
“Në shëndetësi nuk ka asnjë rritje të buxhetit si dhe nuk është parashikuar asnjë cent për ngritjen e Fondit të Sigurimeve Shëndetësore, në bujqësi shuma totale është 60 milionë, ngaqë 15 milionë janë bartur nga viti i shkuar dhe realisht janë dedikuar vetëm 35 milionë”.
“Nuk ka as rritje, as projekte të rëndësishme kapitale për furnizimin me ujë dhe as për rrjetin e ujitjes dhe kanalizimeve, për sistemin arsimor nuk parashikohen përveç projekteve partikulare të komunave për ndërtimin e ndërtesave asnjë buxhetim që do ta adresonte gjendjen shqetësuese në këtë fushë, sikurse asnjë rritje ose parashikim serioz nuk ka as për FSK’në, edhe pse ky është viti kur pritet që ajo të shndërrohet në Forca të Armatosura. Projekti i vetëm kapital i parashikuar në buxhet është ai i Bechtel Enkës”.
Albulena Haxhiu, ndërkaq, ka deklaruar se Kryeministri Mustafa po vazhdon pikë për pikë modelin (keq) qeverisës të Hashim Thaçit, duke theksuar se ky është koalicion i Gjykatës Speciale, i negociatave të padrejta me Serbinë dhe koalicion i Asociacionit të Komunave me shumicë serbe, që do ta bosnjëzojë Kosovën. / Politiko.net
als_Latn als_Latn slv_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn